Seyðfirðingar fagna um helgina um komu sólar eftir fjóra mánuði í skugga fjalla. Hátíðin List í ljósi hefst í kvöld og ber merki heimsfaraldurs og hamfaranna á Seyðisfirði í desember.
Seyðfirðingar fagna komu sólarinnar í fjörðinn með hátíðinni List í ljósi sem hefst í kvöld. Listamenn varpa meðal annars ljóði á hlíðina sem aurskriðan féll úr í desember. Hátíðin er smærri í sniðum í ár vegna heimsfaraldursins. Sesselja Hlín Jónasardóttir er listrænn stjórnandi Listar í ljósi.
Við erum ekki að taka á móti alþjóðlegum listamönnum þannig að þetta verða einungis heimamenn í ár. Þannig að hátíðin verður mjög náin og þetta er svona meira við að gefa til samfélagsins með því að setja upp einlæg listaverk. (Og verða þau á einhvern hátt tengd hamförunum þarna í desember?) Það fer algjörlega eftir hverjum og einum listamanni en við ætlum að varpa í fjallið. Það eru sem sagt tveir listamenn sem eru búnir að semja ljóð saman, ein íslensk og ein dönsk. Þetta er það eina sem við beinum upp í fjallið, þannig að þetta er ljóð sem er samtal við fjallið, í rauninni frá okkur til fjallsins og náttúrunnar.
Seyðisfjörður er djúpur og sólin skín vart í bænum í fjóra mánuði á ári. Hátíðin er líka til að fagna hækkandi sól og því að geislar hennar vermi bæinn á ný.
Það veitir ekki af á þessum tímum. En eins og ég segi hún verður töluvert minni í ár. Þetta verður ekki hringur eins og við höfum vanist á List í ljósi heldur verður þetta bara ein gata frá Herðubreið að Skaftfell art Center. Mikið af þessu verður inni og varpað í glugga þannig að það er hægt að taka sér rúnt þó það rigni. Opnar klukkan sex í kvöld og verðum með opið til tíu. Og síðan aftur annað kvöld, frá sex til tíu.
Seyðfirðingar fagna um helgina um komu sólar eftir fjóra mánuði í skugga fjalla. Hátíðin List í ljósi hefst í kvöld og ber merki heimsfaraldurs og hamfaranna á Seyðisfirði í desember. 